Diari Oficial de la Generalitat Valenciana


Sumari del DOGV 5469, del 13-03-2007 (2007/2545)

ORDE de 31 de gener de 2007, de la Conselleria de Cultura, Educació i Esport, per la qual es convoquen ajudes econòmiques i subvencions per als centres docents no universitaris de la Comunitat Valenciana que tinguen aprovada la implantació de sistemes de gestió de qualitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5469

Data del DOGV
:   13-03-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/2545


Data del document
:   31-01-2007

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * personal docent
    * ajuda pública
    * centre d'ensenyament
    * suport econòmic
    * norma de qualitat

La Llei Orgànica 2/2006, de 3 de maig, d'Educació, establix en el títol preliminar capítol I, com a principis i fins de l'educació, d'una banda, la qualitat de l'educació per a tot l'alumnat, independentment de les seues condicions i circumstàncies; i de l'altra, que els poders públics prestaran una atenció prioritària al conjunt de factors que afavorisquen la qualitat de l'ensenyament.
L'Orde de 22 de març de 2005 (DOGV núm. 4986, de 15 d'abril), de la Conselleria de Cultura, Educació i Esport, va regular el procediment per a la implantació de sistemes de gestió de qualitat en els centres educatius no universitaris de la Comunitat Valenciana, amb la creació de la Xarxa de Centres de Qualitat Educativa d'esta comunitat.
La disposició addicional de la mateixa orde determina que, amb l'objectiu d'incidir en una política de reconeixements que incentive la implantació en els centres de sistemes de gestió de qualitat i reforce i estimule els centres, el professorat, i l'alumnat, la Conselleria de Cultura, Educació i Esport podrà establir els mecanismes que estime més adequats per a la consecució del dit objectiu.
És per això que, fent ús de les atribucions que em conferix l'article 35 de la Llei de la Generalitat 5/1983, de 30 de desembre, de Govern Valencià, i el Decret 183/2004, d'1 d'octubre (DOGV núm. 4902, de 6 d'octubre de 2004), del Govern Valencià pel qual s'aprova el Reglament Orgànic i Funcional de la Conselleria de Cultura, Educació i Esport,
ORDENE
Primer. Convocatòria
Es convoquen ajudes i subvencions als centres públics de titularitat de la Generalitat i privats concertats de la Comunitat Valenciana que tinguen aprovada la implantació de sistemes de gestió de qualitat, d'acord amb el que establix l'Orde de 22 de març de 2005, de la Conselleria de Cultura, Educació i Esport, i que siguen, per tant, membres de la Xarxa de Centres de Qualitat Educativa.
Segon. Bases i requisits
S'aproven les bases i els requisits per a la percepció de les dites ajudes, que figuren en l'annex I de la present orde, així com el model de sol·licitud que figura com a annex II, i el model de previsions econòmiques previstes per al 2007 d'acord amb l'annex III.
Tercer. Finançament
1. Les ajudes econòmiques concedides tindran com a finalitat sufragar parcialment els gastos de funcionament que la implantació de sistemes de gestió de qualitat genere al centre docent.
2. El finançament de les ajudes econòmiques destinades a projectes realitzats per centres docents públics anirà a càrrec del capítol II del programa pressupostari 56.98.52.994.67 dels pressupostos de la Generalitat per a l'any 2007 per un import global màxim de 120.000 euros.
3. El finançament de les ajudes econòmiques destinades a projectes realitzats per centres docents privats concertats anirà a càrrec del capítol IV de la línia de subvenció T 5905000 del programa 39.33.80.35357 dels pressupostos de la Generalitat per a l'any 2007 per un import global màxim de 44.500 euros.
DISPOSICIONS FINALS
Primera
Es delega en la directora de l'Institut Valencià d'Avaluació i Qualitat Educativa (IVAQE), la facultat de concedir estes ajudes i se l'autoritza perquè dicte les resolucions necessàries per al desplegament i execució d'esta orde.
Segona
Esta orde produirà efectes des de l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; i 10, 14 i 46 de la Llei 29/ 1998, de 13 de juliol, reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda pels centres privats concertats potestativament en reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller de Cultura, Educació i Esport, en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
València, 31 de gener de 2007
El conseller de Cultura, Educació i Esport
ALEJANDRO FONT DE MORA TURÓN
ANNEX I
Bases per a la percepció d'ajudes econòmiques per als centres que estiguen implantant sistemes de gestió de qualitat.
Primera. Objecte de la convocatòria
Les ajudes econòmiques tenen com a finalitat sufragar parcialment els gastos de funcionament que la implantació de sistemes de gestió de qualitat genere al centre docent durant l'any natural 2007.
Segona. Objectius
a) Fomentar i promoure la implantació de sistemes de gestió de qualitat en els centres educatius.
b) Incentivar els centres educatius que desitgen implantar sistemes de gestió de qualitat a fi d'aconseguir la millora contínua dels seus processos i dels seus resultats.
c) Promoure l'elaboració de projectes tendents a aconseguir la millora de la qualitat en la gestió dels centres docents.
Tercera. Beneficiaris
Podran sol·licitar estes ajudes els centres públics de titularitat de la Generalitat i privats concertats que complisquen els requisits següents:
a) Pertànyer a la Xarxa de Centres de Qualitat Educativa de la Comunitat Valenciana.
b) A més, els centres privats concertats hauran de complir tots aquells requisits que establix l'article 13 de la llei 38/2003, de 17 de novembre, General de Subvencions.
Quarta. Tramitació de sol·licituds i documentació
Quan es tracte d'un centre públic, la sol·licitud haurà de subscriure-la el director del centre; si es tracta d'un centre privat concertat, la sol·licitud haurà de subscriure-la qui figure en el Registre de Centres Docents de la Comunitat Valenciana com a titular del dit centre. En el cas de persones jurídiques, la sol·licitud haurà de ser firmada per qui en tinga la representació legal.
Haurà de presentar original en paper, de la documentació següent:
a) Sol·licitud segons model annex II, junt amb una fotocòpia compulsada del DNI de qui firme la sol·licitud.
b) Certificat del secretari o secretària en què es transcriga literalment l'apartat de l'acta del consell escolar i del claustre de professors del centre, on conste l'aprovació de les activitats a realitzar des de gener de 2007 fins a desembre de 2007.
c) Previsions econòmiques del projecte, detallat i explicitat, on s'arrepleguen els gastos que les activitats generen l'any natural 2007.
S'omplirà l'annex III tenint en compte els conceptes següents:
- Docència i/o assessorament per experts.
- Adquisició de material bibliogràfic i/o programaris de gestió de qualitat.
- Adquisició de material fungible.
- Desplaçaments (només en el cas que tinga relació directa amb el projecte, especificant la seua conveniència).
d) Els projectes que requerisquen assessorament i col·laboració de persones o institucions hauran d'adjuntar un escrit d'estos agents externs on conste la seua acceptació i planificació de les seues intervencions.
e) Activitats a realitzar des de gener de 2007 fins a desembre de 2007.
Guió orientatiu de la planificació d'activitats a presentar:
- Anàlisi de la situació del centre en matèria de qualitat.
- Justificació de la necessitat de sol·licitar ajudes per a la realització de les activitats i la seua coherència amb la gestió de qualitat que es du a terme en el centre.
- Objectius de qualitat als quals responen les activitats que es realitzaran en 2007.
- Activitats a realitzar en 2007 en matèria de qualitat.
- Cronograma previst per a la realització de les activitats durant l'any natural 2007.
- Paper assignat i grau d'implicació de cada membre de la comunitat educativa i nombre d'implicats en la realització de les activitats previstes.
- Recursos didàctics i organitzatius.
f) Els centres privats concertats presentaran, a més:
1) Declaració responsable de no incórrer en les prohibicions per a obtindre la condició de beneficiari (segons model annex IV) assenyalades en l'article 13, de la Llei 38/2003, de 17 de novembre, General de Subvencions.
2) Documentació acreditativa del fet que es troben al corrent de les obligacions tributàries (amb l'Agència Tributària i amb la Hisenda Autonòmica Valenciana) i amb la Seguretat Social, o exempts si és el cas, per mitjà de certificació referida al moment de finalització del termini de presentació de sol·licituds en els termes establits per l'article 13.7 de la Llei 38/2003, de 17 de novembre, General de Subvencions, i pels articles 22 i 23 del Reial Decret 887/2006, de 21 de juliol, pel qual s'aprova el reglament de l'esmentada llei.
Quinta. Termini i presentació de sol·licituds
La sol·licitud i documentació complementària es presentarà en el Registre General de la Conselleria de Cultura, Educació i Esport, en els registres de les direccions territorials de Cultura, Educació i Esport, o per mitjà de qualsevol altra de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quan es presente en una oficina de Correus, es farà en sobre obert perquè el funcionari puga posar en la sol·licitud la data i el segell de correus abans de certificar-lo. Els sol·licitants que no presenten directament la sol·licitud en el Registre General de la Conselleria de Cultura, Educació i Esport, és convenient que comuniquen el lloc i la data de presentació de la sol·licitud al fax de l'IVAQE (963 18 46 24).
El termini de presentació de sol·licituds serà de dos mesos comptats des de l'endemà de la seua publicació en el DOCV. Si el termini finalitza en dia inhàbil, s'entendrà prorrogat al primer dia hàbil següent.
Si la sol·licitud no reunix els requisits i documents exigits, es requerirà a l'interessat que, en un termini de deu dies, esmene la falta o acompanye els documents preceptius, amb indicació que, si no ho fa així, a l'hora de dictar la resolució es considerarà que desistix de la sol·licitud, d'acord amb el que establix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, després de la resolució prèvia que es dictarà en els termes que preveu l'article 42 de la dita llei.
Sexta. Valoració de les sol·licituds
Als efectes previstos en esta orde, es constituirà una comissió de valoració que realitzarà l'estudi i valoració de les sol·licituds, així com la proposta de l'import a subvencionar per a les activitats de gestió de qualitat per al 2007.
La comissió estarà presidida per la directora de l'IVAQE o persona en qui delegue i constituïda per:
- El president del Consell Assessor de l'IVAQE, que actuarà com a vicepresident.
- Un inspector o inspectora d'Educació designat pel Servici Central de la Inspecció Educativa.
- Un tècnic o tècnica de la Direcció General d'Ensenyament designat pel director general d'Ensenyament .
- Tres tècnics o tècniques de l'Institut Valencià d'Avaluació i Qualitat Educativa designats per la directora de l'IVAQE.
- Un assessor o assessora del CEFIRE designat pel director general d'Ensenyament.
- Actuarà com a secretari/ària, amb veu però sense vot, un funcionari/ària de l'IVAQE designat per la directora de l'IVAQE.
La comissió ajustarà la seua actuació a allò que disposen els articles 22 a 27, ambdós inclosos, de la Llei de Règim Jurídic de les Administracions Públiques i del Procediment Administratiu Comú (Llei 30/1992, de 26 de novembre).
La comissió tindrà facultats per a resoldre tots els dubtes que sorgisquen en la interpretació de les bases, així com la possibilitat d'entrevistar els sol·licitants si ho estima oportú.
Per a la valoració i selecció del pla d'activitats relacionades amb la implantació del sistema de gestió de qualitat, es tindran en compte els criteris següents:
a) Elaboració del guió d'activitats segons el que establix l'apartat e) de la base quarta: màxim 2 punts.
b) Desplegament del guió de l'apartat anterior (anàlisi, justificació, objectius, activitats, cronograma): màxim 7 punts.
c) Implicació de l'equip directiu del centre en el projecte: màxim 2 punts.
d) Grau d'implicació de la comunitat educativa: màxim 3 punts.
e) Recursos a utilitzar: màxim 2 punts.
f) Concreció i viabilitat: màxim 2 punts.
g) Experiència en gestió de qualitat del centre: màxim 1 punt.
h) No haver rebut ajuda per este concepte anteriorment: màxim 1 punt.
Sèptima. Resolució del procediment
El termini màxim per a resoldre la present convocatòria i publicar la resolució serà de sis mesos des de l'endemà de la publicació de la present orde. Si, transcorregut el dit termini, no s'ha dictat la corresponent resolució, s'entendrà desestimada per silenci administratiu la sol·licitud de concessió de l'ajuda o subvenció.
La comissió de valoració, a la vista de la documentació presentada i de la consideració dels criteris de valoració i immediatament abans de redactar la proposta de resolució, posarà de manifest la relació dels centres docents amb les quantitats concedides, així com les sol·licituds desestimades, per mitjà de la seua publicació en el tauler d'anuncis de la Conselleria de Cultura, Educació i Esport a València (av. Campanar, 32), i en els taulers d'anuncis de les direccions territorials de la dita conselleria a Alacant (c. Carratalà, 47), Castelló (av. del Mar, 23) i València (c. Gregori Gea, 14). En l'anunci corresponent es concedirà un termini de 5 dies hàbils, a comptar de l'endemà de la seua exposició, perquè els centres docents puguen al·legar i, si és el cas, justificar el que estimen pertinent davant de la Comissió de Valoració.
Així mateix, i només a efectes informatius, s'inserirà en la pàgina web de l'IVAQE: http://www.cult.gva.es/ivece (apartat: Novetats i en Xarxa de Centres/Novetats).
Una vegada redactada la proposta de resolució per la comissió de valoració, amb les al·legacions i justificacions presentades, tant si han sigut estimades com desestimades, i a través de la Secció d'Avaluació i Qualitat Educativa de l'IVAQE, que actuarà com a òrgan instructor del procediment, s'elevarà la dita proposta a la directora de l'IVAQE, que resoldrà la convocatòria per delegació del conseller.
Octava. Modificació de la resolució de concessió
L'import de les subvencions en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.
Tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en les normes reguladores, podrà donar lloc a la modificació de la resolució de concessió, en els termes establits en la normativa reguladora a este efecte. En este supòsit, del total concedit es detraurà l'excés sobre el cost de l'activitat. I això, d'acord amb el que establix l'article 19.3 i 4 de la Llei 38/2003, de 17 de novembre, General de Subvencions.
Novena. Obligacions dels beneficiaris
Els beneficiaris es comprometen a:
a) Realitzar les activitats planificades en matèria de qualitat.
b) Assignar l'import de l'ajuda rebuda per a gastos que generen les activitats realitzades en 2007.
c) Elaborar una memòria final de les activitats realitzades. Presentar-ne un exemplar en l'IVAQE en suport paper, que no supere les 10 pàgines, i una còpia en suport magnètic, abans del 31 de desembre de 2007.
La memòria final inclourà:
- Objectius aconseguits
- Activitats realitzades
- Avaluació de les activitats realitzades
- Conclusions i propostes de millora
- Informe de valoració del consell escolar del centre, després d'escoltar el claustre.
d) En el cas dels centres privats concertats, estaran subjectes a les obligacions que els articles 14 i 18.4 de la Llei 38/2003, de 17 de novembre, General de Subvencions, establix per als beneficiaris de subvencions. L'incompliment d'estes obligacions donarà lloc a l'exigència de responsabilitats o a les sancions que corresponguen, d'acord amb la vigent Llei 38/ 2003, General de Subvencions.
Desena. Percepció i justificació de les ajudes i subvencions
1. Els centres públics rebran la quantitat adjudicada, una vegada publicada la resolució en el Diari Oficial de la Comunitat Valenciana.
El lliurament de la dita quantitat s'efectuarà per mitjà d'ordes de pagament en ferm, a proposta de la Conselleria de Cultura, Educació i Esport a càrrec del pressupost anual de l'exercici 2007.
Atés el caràcter de sobredotació per despeses extraordinàries de funcionament, en els documents de control de l'activitat econòmica del centre s'hauran d'especificar els ingressos i les despeses que es produïsquen per raó d'esta convocatòria. Els centres adjuntaran la justificació de l'import de l'ajuda concedida a la justificació anual que han d'efectuar d'acord amb el que disposa l'Orde, de 18 de maig de 1995, de la Conselleria de Cultura, Educació i Esport (DOCV núm. 2.526, de 9 de juny de 2005).
2. Els centres privats concertats percebran l'ajuda atorgada, després de la justificació del compliment de la finalitat per a la qual es va concedir. Per a això, remetran a l'IVAQE la documentació següent:
a) Compte justificatiu, on s'haurà d'incloure sota responsabilitat del declarant:
- Desglossament de cada un dels gastos incorreguts i el seu import.
- Els justificants de gasto, o qualsevol altre document amb validesa jurídica, que permeten acreditar el compliment de l'objecte de la subvenció. Els gastos s'acreditaran amb les factures originals, o amb fotocòpies compulsades, que hagen sigut pagades amb anterioritat a la finalització del període de justificació (15 de novembre de 2007).
b) Quan el projecte haja sigut finançat, a més de la subvenció, amb fons propis o amb altres subvencions o recursos, haurà d'acreditar-se en la justificació l'import, procedència i aplicació d'estos fons al projecte subvencionat.
Els documents justificatius a què fa referència esta base es podran presentar en el Registre General de la Conselleria de Cultura, Educació i Esport, en les direccions territorials de Cultura, Educació i Esport, o per mitjà de qualsevol de les altres formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
El termini de presentació de la justificació requerida conclourà el 15 de novembre de 2007.
Onzena. Reintegrament de les subvencions
Serà procedent el reintegrament de les quantitats percebudes pels centres privats concertats, i l'exigència de l'interés de demora des del moment de pagament de la subvenció, en els casos que establixen els articles 36 i 37 de la Llei 38/2003, de 17 de novembre, General de Subvencions.